VOLAPÜKAGASED PRO NEDÄNAPÜKANS.
JÄFIDOT VPAKLUBA VALEMIK NEDÄNIK
Ä
JÄFIDOT BÜFIK DILÄDA VALEMIK FEDA VPAKLUBAS.
YELOD: 4
Redak: ‘Dr. Arie De Jong’ (Zeist, Verlengde Slotlaan 157. Nüm potakala: 107174) e ‘J. G. M. Reynders Sr.’ (Den Haag, Goudsbloemlaan 120. Nüm potakala: 199061): kadämans Vpa.
NINÄD

PÖTÜ YELACEN	2
Dalebüd Cifala de 1934, Tobul 1, Nüm: 4	2
NOMEM KONÖMIK VOLAPÜKANEFA	2
Senätan: ‘Oskar Kausch’	5
Kadäm Volapüka	6
Nuns	6
Volapükamuf bü tumyel lafik	7
Levüd ad fünön eli “Volapükaklub valemik Deutänik”	10
Nuns	11
Spikäd ela ‘Sousa’	11
Lumesed	11
Gitädam Frikopik	12
Nuns	12
Volapükaklub valemik Nedänik: Kobikam 25id	12
Kadäman: ‘Pietro Poletti’	14
Nuns	15
DALEBÜD CIFALA DE 1935, GUSTUL 1, NÜM: 1	15
STATUDS KADÄMA VOLAPÜKA.	15
NOMEM KONÖMIK KADÄMA VOLAPÜKA.	18
Nuns	20
Konäd svanalesiöra	20
Nuns	21

1935 (yelod 4id)
PÖTÜ YELACEN
lofobs Volapükanes e Volapükaflenes valikes benovipis ladöfikün obsik.
REDAK.
Se Volapükagased pro Nedänapükans. Yel: 1935. Pad: 1.
Dalebüd Cifala de 1934, Tobul 1, Nüm: 4
Fölölo desini in büad obik de 1934, yanul, 1 pemäniotöli,
lonob me penäd at nomemi konömik sököl Volapükanefa.
Dalebüd at ponotükon büo in “Volapükagased pro Nedänapükans”, e pötatimo i in “Zänagased Volapüka”, ven gased lätik podabükon.
NOMEM KONÖMIK VOLAPÜKANEFA
I. Dö cifal.
§ 1. Cifal Volapükanefa hiutan binom, kel calom in dinit at bai dalebüd de 1934, prilul, 1, nüm: 1, dö “Cifalam”.
II. Dö stids.
§ 2. Stids fa cifal pedasevöls binons:
a) kadäm Volapúka,
ä) klubäd guveranas Volapükanefa,
b) klubäd Volapükinolanas,
c) zänabür Volapüka,
d) Volapükabürs,
e) fed Volapükaklubas,
f) Volapükafund.
III. Dö kadäm Volapüka.
§ 3. Kadäm gitöfik Volapüka binon stid nolatik ut, kel pefünon pötü Volapükakongred telid in ‘München’ (Badän) de d. 6id jüesa d. 9id gustula yela: 1887 pejenüköl, ä kel efövon baiodü e zepü cifal dabini oka.
IV. Dö guveranef.
§ 4. E hipösods e jipösods kanons pacälön ad lecifs e cifs Volapükanas. Mutons labön lifayelis pu 21, dalabön diplomi profäsorana Volapüka ud uti tidala Volapüka, e binön mens ön tefs valik ritiks.
§ 5. Ma § 10 statudas tefü Volapükanef lecifs e cifs calöfik pro reigäns difik te pacälodons fa cifal. Ad fägükon ye cifali ad demön pö cälod somik i vipis Volapükanas, Volapükans reigäna seimik, kels no nog labons cifi lönik, dalons jonön cifale me pened nätimik pösodi u pösodis, kel(s) ma ced onsik binon(s) patiko skilik(s) pro dinit at. Klülos, das pösod(s) pamoböl muton(s) labön plä diplom zesüdik (diplom profäsorana Volapüka) patöfis e tugis gudikis, valikis, kels binükons oni(s) skiliki(s) ä fägiki(s) pro atos. Cifal ai odemom vipi somik, ab büdakipom oke, i gitäti ad nefölön oni, klu ad cälön pösodi votik pla pösod(s) pamoböl ad dinit tefik, if cedom atosi demü kod alseimik vipabikumi.
§ 6. Lecifs e cifs calöfik kibons laiduliko kosami ko Volapükaklubs reigänas, pro kels pecälodons, dat ai sevons dinis veütik valik tefü Volapükaklubs at e limans okas.
§ 7. If plä Volapük in reigän seimik i valemapüks votik paplägons, lecif u cif calöfik ai osteifon ad süadükön slopanis valemapükas votik et, das binos vipabik ad gebön valemapüki te bali, e das te Volapük demü balidmotedagität oka, demü bref oka, demü binod balugik ä tikavik oka, demü kurat oka e demü kalad neudik oka söton binön valemapük at.
§ 8. (1) Lecifs e cifs calöfik labons gitodi ad tivön nemü cifal ko cifods notik tefü dasev Volapüka as kosädamedöm bevünetik valemik, ed ad steifön, das Volapük valemiko patidon in juls.
(2) If tivs somik jenons, dinitilabns at ai osevükons cifali dö atos.
§ 9. Cifs sumätöfik sedons yelanunodis oka lecife u cife calöfik löpü ons binöles bü d. 16id yanula yela pos nunodayel balido fovika, e lecifs e cifs calöfik nunodis oksik cifale bü d. 1id febula yela ebo ota.
§ 10. Nunods kanons palautön löliko ma plid dinitilabanas it. Mutons binön verätiks ä kuratiks. Pö nuns mufi Volapükanas teföls pato i nums Volapükanas tü pirm e tü fin nunodayela in ziläks tefik dabinölas pamäniotonsöd!
V. Dö Volapükinolanef
§ 11. Pösod alik de bäldot alik, kel fölon stipis pro daget diplomas difik pelonülölis, kanon lisitön dageti diploma nolavik.
§ 12. (1) Ad daget diploma tidana Volapüka lisitan muton junülön, das nolon gramati Volapüka: pron, fomir, tümolog e süntag. Nol at kanon klülädön sekü pened u tradutod ze gretik, sevabo sekü penäd binädöl me vöds Volapükik ze 1000. If lisitan buükon traduti bu pened, ud on it kanon välön lautoti, keli vilon tradutön, u cifal u xaman kanon bligädön one tradudi vödema seimik. If lisitan it välon lautoti tradutabik, täno oläükon lä xamavobod oka i vödemi rigädik.
(2) Kö pöt dabinon pro atos, xam i kanon paduinön e mudöfiko e penamiko.
§ 13. Dalaban diploma tidana kanon dagetön diplomi tidala Volapüka.
a) if etidon ko benosek Volapüki mödote semik pösodas, ed
ä) if eduinon ön mod alseimik vobi ze gretiki, samo lauti (e pübi) gramata u tidabuka Volapüka in bal netapükas, lauti u traduti (e mögädo pübi) konotas, konedas, lekonedas,… in(i) Volapük.
§ 14. Diplomi profäsorana Volapüka dalaban diploma tidala kanon dagetön
a) if nolon lölöfiko gramati Volapüka, ed
ä) if ejenükon dü yels anik tidodemis Volapükik, ud espikädon dönuamiko e notidiko dö Volapük.
§ 15. Dalaban diploma profäsorana Volapüka, kel fovo etidon plagiko Volapüki dü tim ze lunik kanon dagetön ma vip oka de cifal diplomi xamana Volapüka, if atan lecedom oni skiliki ä pötiki ad pladulön omi in dins xami teföls. Xaman Volapüka labon gitodi ad xamön lisitanis diplomas nolavik. Pö xam at obitikon ed odunon löliko man oms in §§ 12 jüesa 14 pelonöls. Pos am pebenoduinöl onüpenon ini diplomafomet notetis zesüdik valik tefü pexamölan, pladon ini top jonidik nemapenäti oka, ed opoton diplomafometi so penüpenöli dispenamio cifale, kel, posä udispenom diplomi at, opotom oni nemediko gitätane.
§ 16. Lisitan läükon pö lisit, u lä xamavobod oka, lisedi nünas kuratik tefü pösod oka. Lised at muton ninädön
a) nemi ona, soäsä papenon ma pük calöfik läna onik, mögädo sa penul latinik. Tefü nems, in kels dils difik padistükons, vü kläms papenons po ods mögädo balido nem dafamüla u tribüta, telido nem famüla, kilido nem pösodik.
ä) topi moteda ona,
b) däti moteda ona,
c) netäti ona,
d) cali ona,
e) ladeti ona,
f) lifajenotemili ona.
VI. Dö sikots.
§ 17. Sikots valik binons jonüls lobüla löpikün fa cifal tefü meritabs gretik pösodas patik. Sikots pagevons te fa cifal sekü primät lönik oka. Nek kludo kanon lisitön sikotis somik. Te lecif e cif calöfik dalons jonön cifale medü pened nätimik veitöfik meritabis gretik pösodas, kels ebenodistükons okis mu patiküno tefü Volapük, dat om fägom ad vätälön kuratiko, fefiko ä konsienöfiko, va pösod at digädon ad pasikön.
§ 18. Tefü sikots legreds kil dabinons; sevabo cäl ad stimaliman Volapükanefa labon völadi gretikum ka stimadiploms, du legiv köna di ‘Schleyer’ pecedon as sikot löpikün. In ked stimadiplomas bagafa: 19 statudas tefü Volapükanef, diploms at soo peleodükons, das stimadiplom aliko fovik plu völadon ka diplom büikum, sodas de stimadiploms ut senätana binon sikot löpikün.
VII. Fom diplomas.
§ 19. (1) Diploms labons gretoti soik, e pelemekons so, das ons pufremöl obinons völadeks jönik. Volapükan zilik alik osötonös dub läg leni völ sevädükön diplomi ai dönuiko löpikumi oka votikanes, e somo nitedälükön onis pro Volapük!
(2) Vödem diploma tonon so:
Dalebüd de … 1).
Vätälölo, das … 2) … 3) … 4),
cälob …5) … 3) pemotöl in … 6) tü … 7) e lödöl in … 8)
as … 9). (Nüm: … 10).)
… 12)	‘Bad Godesberg’  … 11)
Xaman Volapüka	Cifal Volapükanefa:
… 13)	…13)
1) Dät e nüm dalebüda.
2) “Söl”: u “läd”: u “vomül” ‘…’
3) nem pösoda,
4) “ebenoduinon xami ad daget dinita tidana Volapüka”, u “ma nunod söla: xaman: … ebenoduinon xami ad daget dinita tidana Volapüka”, u …
5) “söli:”, u “lädi:”, u “vomüli:” ‘…’
6) top moteda,
7) dät moteda,
8) ladet kuratik,
9) tiäd dinita,
10) nüm laifovik dinita,
11) dät dalebüda,
12) mögädo: lödöp xamana ko dät, tü kel examon xamäbi.
13) nemapenät.
(3) In diplom demü sik pagevöl löpo (sus vöds: “Dalebüd de …”) binon: “Stimadiplom”, u “Cäl ad stimaliman Volapükanefa”, u “Legiv köna di ‘Schleyer’”, du vödem pavotükon utöpo, kö bai kalad diploma muton pavotükön.
§ 20. Kön di ‘Schleyer’ pemekon binü largent e vemiko pegoldon. Su föfaflan labon magodi reliäfik ela ‘Schleyer’ sa vöds: “Johann Martin Schleyer” e (me tonats smalikum) “datikan Volapüka”. Su pödaflan binons vöds: “Kön at pelegivon fa cifal Volapükanefa demü meritabs süperik tefü Volapük”.
§ 21. Dü tim, das fomet diplomas in § 19 pemäniotöl no nog pebükon, e kön di ‘Schleyer’ ma bepenam in § 20 no nog pefrapon, diploms e kön vönädiko ma lonam datikana Volapüka: ‘Johann Martin Schleyer’ it pemeköls pagebons.
VIII. Dö zänabür Volapüka.
§ 22. Zänabür Volapüka binon bür privatik cifala. Num pösodas, me kels bür at binädon, palonon ma neod. Zänabürans pavälons e pacälons fa cifal. Ma neod zänabür padilädon in cäms difik.
IX. Dö Volapükabürs.
§ 23. Volapükabürs pacifons fa lecifs e cifs Volapükanas. Binons nünabürs e mögádo selabürs pübotas Volapükik.
X. Dö fed Volapükaklubas.
§ 24. Fed gitöfik Volapükaklubas binon fed ut Volapükaklubas, kela statuds pelonons me dalebüd de 1934, yunul, 1, nüm: 3.
XI. Dö Volapükafund.
§ 25. Volapükafund fa cifal pedasevöl fund ut ibnon, kel paguvon fa lecif pro Nedän ä kadäman Volapüka: ‘Dr. Arie De Jong’ in ‘Zeist’ (Nedän).
XII. Dö monadins.
§ 26. Dü tim, das cifal Volapükanefa, tefädo: zänabür Volapüka, no nog kanom dagebön monamedis saidik, dinitilabans valik Volapükanefa calons nenmesedo gönü din sublimik obas.
§ 27. (1) Suäm diploma balatik binon maks Deutänik 5. Mon at papelon guvane Volapükafunda, jüs tefü pel mona at rajan votik pulonon.
(2) Üf pro demädilaban seimik suäm mö m.D. 5 binonöv tu mödik, atan dalon begön cifale däli ad pelön suämi smalikum.
§ 28. Sikots valik pagevons glato.
XIII. Dö zänagased.
§ 29. Dins valik Volapüki e Volapükanefi teföls papübons in “Zänagased Volapüka”. Dü tim ye, das zänagased at no nog pubon “Volapükagased pro Nedänapükans” pagebon as jäfidot büfik Volapükanefa.
XIV. Dö votükam nomema konömik.
§ 30. Votükams, mögädo zesüdiks nomema at ponotükons medü dalebüds patik.
So pelonöl tö Bad-Godesberg,
tü d. 1id prilul yela: 1934.
Cifal Volapükanefa:
Prof. Dr. Albert SLEUMER.
Se Volapükagased pro Nedänapükans. Yel: 1935. Pads: 1—5.
Senätan: ‘Oskar Kausch’
Pas bü brefüp nun ärivon obis, das söl: ‘Oskar Kausch’, kel nog ün 1931 e 1932 ko nitedäl gretik äfredom dö dönulifikam Vpa e dö pub gaseda obsik, ya ideadom tü 1932 dekul 16 in bäldot gretik lifayelas 84.
Söl: ‘O. Kausch’ pimotom tü 1848 mayul 13 in ‘Zeipau, Kreis Sagan’ (Jlesän). Äbinom potasekretan in ‘Dresden’ (Saxän), ven äprimom ad bejäfön Vpi. Us ün 1906 päpromuvom ad potasekretan löpik. Pos pänsionam oka älomädükom oki in ‘Reisicht, Kreis Goldberg-Hainau’ (Jlesän), kö äjuitom takädi sio meritiki jü deadam oka.
‘Kausch’ labom in Vpavol benorepüti vemo gretiki. Ai evobom leziliko pro demäds Vpa, ed ai elaidälom ad jelodön Vpi di ‘Schleyer’ ta valemapükasits votik, bevü kels el ‘Esperanto’.
Ädagetom ün febul yela: 1887 de ‘Schleyer’ diplomi “vpa-tidela”, ün prilul yela ot uti “spodela vpa”, ün gustul yela: 1888 uti “löpitidela”, ed ün mayul yela: 1889 uti “plofeda”. Tü 1898 febul ‘Schleyer’ älegivom ome demü meritabs omik tefü Vp. Volapükaköni smalik, e tü 1900 yanul 12 äcälom omi ad senätan ä kadämal Vpa.
Ün gustul yela: 1896 ‘Kausch’ ävedom liman spodöl Vpakluba valemik Nedänik, ed ün dekul yela ot älüyumom ad Vpaklub valemik di ‘Konstanz’.
Pluna ‘Kausch’ espikädom in ‘Dresden’, bevü votikos, samo tü 1903 novul 7 dinädü yeged dö el ‘Esperanto’ in bal gasedas di ‘Berliin’. Yegeds mödik de om dö Vp. epubons in gasedes difik. El “Volapükabled lezenodik” gretik elasumon de om yegedis ömik, äs: “Kapit neveladas dö dinäds vpa”, “Stäms vödeutik in Volapük”, “Lägleipams ta Volapük”, …
Penädils ömik pädabükons fa om. Mödikünis atas äbükom me namabükapedöm oka, ed ägebidükom tä suäms pülik bukilis at. Somo äpubons de om bevü votiks: “Rosäfs foetik ela Saphir”, toumils 3, “El buk kanidas ela Heine”, toumils 2, “Kanids ela Mirza-Jafi”, “Cid ela Herder”, “Leben und Lieben der Frauen von Chemisson”, “Konlead kanidas klerik”, “Cinän e Cinänans ela Tscheng-ki-Tong”, “Lekoned ziporüta ela Saphir”, “Jenabuk romik”, “Die Literatur der Weltsprache”, “Lised Volapükanas tala”. Lebuk lätik at ninädon ladetis 2800 Volapükanas.
Soäsä klülädos se löpikos, Vpamuf eperon dub deadam oma komipani lezilik ä nenfeniki. Nem omik ai olabon stimapladi in jenav Volapüka.
REDAK.
Se Volapükagased pro Nedänapükans. Yel: 1935. Pad: 6.
Kadäm Volapüka 
Redak edunon vestigi tefü limans valik kadäma Vpa, kels nog älifoms tü 1900 I. 1, e kels picälodoms pos dät at. De limans 60 at fümo te kadämans 7 nu nog lifoms. Dö kadämans 18 redak äsevon ud ägeton nuni, das ya ideadoms, dö 2, das iseditoms de kadäm Vpa, e dö 14, das no äsevoy, kis ivedoms. Dö kadämans 19 retik redak jünu no nog egeton nuni anik.
Ma sek vestiga at kadäm Vpa nu binädon me kadämans sököl:
1900, II, 12 ‘Prof. Dr. Karl Ludwig’ in ‘Linz an der Donau’ (Lösterän).
1900, III, 27 ‘J. G. M. Reynders, Sr.’ in ‘Den Haag’ (Nedän).
1900, III, 27 ‘A. A. Moll van Santbergen’ in ‘Den Haag’ (Nedän).
1900, IV, 10 ‘Stefan Basilescu’ in ‘Comuna Talpasi’ (Rumän).
1901, VI, 5 ‘Dr Arie De Jong’ in ‘Zeist’ (Nedän), 1934, X, I kadämal Vpa.
1902, I. 20 ‘Prof. Dr. Albert Sleumer’ in ‘Bad-Godesberg am Rhein’ (Deutän), 1910, XII, 3 kadämal Vpa, 1912, VIII, 16 cifal Vpanefa ä dilekan kadäma Vpa.
1929, IX, 1 ‘Jakob Sprenger’ in ‘Gams’ (Jveizän).
Se Volapükagased pro Nedänapükans. Yel: 1935. Pads: 6—7.
Nuns 
Me db. 1934, X, 1, nm: 5 cifal: ‘Prof. Dr. Albert Sleumer’ elegivom söle: ‘Dr. Arie De Jong’ in ‘Zeist’ (Nedän) demü meritabs omik, kelis eduinom me vobs nenfenik gönü dönulifükam Vpa stimadiplomi kadämala Volapüka.
Evedom liman Vpakluba valemik Nedänik:
söl: ‘A. N. De Jong’ in ‘Zeist’ (Nedän), ‘Verlengde Slotlaan’ 157.
Eseditom de Vpaklub valemik Nedänik:
söl: ‘Dr. J. Doorenbos’ in ‘Scheveningen’ (Nedän).
Bü dels anik cifal esedom limanes kadäma Vpa disinis statudas e nomema konömik nulikas kadäma Vpa.
Kanons pasivön de söl: ‘Dr. Arie De Jong’ in ‘Zeist’ (Nedän), ‘Verlengde Slotlaan’ 157. Potakal: 107174:
Gramat Volapüka fa ‘Dr. Arie De Jong’	fl. N.	2,25
‘Wörterubuch der Weltsprache’ fa otan	„ „	9,75
‘Leerboek der Wereldtaal’ fa otan	„ „	1,00
‘Lehrbuch der Weltsprache’ fa ‘Johann Schmidt’	„ „	0,80
Statuds e nomem konömik Vpakluba val. Ned	„ „	0,25
Yelod: 1935 Vpagaseda pro Nedänapükans 	„ „	2,00
Yelods büik gaseda at
pro no-limans feda a yelod	„ „	1,50
pro limans feda a yelod	„ „	1,00
Hüm Vpa (vödem teik) a samäd 1	„ „	0,05
a samäds 10	„ „	0,25
a samäds 50	„ „	1,00
Vpamäks a samäds 100	„ „	0,50
Kanons pasivön de söl: ‘J. G. M. Reynders, Sr.’ in ‘Den Haag’ (Nedän), ‘Goudsbloemlaan’: 120. Potakal 199061:
‘Statuten en Huish. Regl. der Alg. Ned. Wereldtaalvereeniging’	fl. N.	0,25
Statuds e nomem konömik Vpakluba val. Ned	„ „	0,25
Kanons pasivön de söl: ‘Johann Schmidt’ in ‘Weiszkirchen am Taunus’ (Deutän), ‘Bahnhofstrasze’ 20:
‘Lehrbuch der Weltsprache’ fa ‘Johann Schmidt’
a samäd 1	m. Deut.	1,20
a samäds 3	„ „	3,30
a samäds 5	„ „	5,10
Soäsä reidan küpälik it sio eküpon, nüm bagafa dba, kel su pad: 39 yeloda büik in nun balid pemänioton, binon pökik. Nüm at muton binön: 33 no: 34.
Se Volapükagased pro Nedänapükans. Yel: 1935. Pads: 7—8.
Volapükamuf bü tumyel lafik
Gelogam fa ‘Professor Dr. Albert Sleumer’: cifal Vpa.
Ün gustul yela: 1934 yels kuratiko luldeg epasetikons, sisä kongred bevünetik balid Volapükaflenas stimapresidü datikan tikälafulik omas äjenon in ‘Friedrichshafen’ len el ‘Bodensee’ (Lak di ‘Konstanz’). Dö atos konons obes Volapükagaseds calöfik vönädikün, kels nu ya evedons seled bukatedik. Gaseds et, fa datikan it Volapüka: ‘Johann Martin Schleyer’ (1831-1912), ettimo nog pädan de ‘Litzelstetten’ nilü ‘Konstanz’, pidabüköls, äpubons muliko sis d. 1id yanula yela: 1881 me nüms folplifätik a pads fol.
Bleds ebo ats i äspikodons dö kobikams ze gretiks valiks slopanas Volapüka, kels äjenons bü kongred balid. Somo mastal äblinom ün novul yela: 1882 nuni dö “Volapükakobikam balid”, kel päjenükon tü tudel: 1882, setul, 12 in ‘Schemmerberg’ (Vürtän) fa sanan us lödöl: ‘Rupert Kniele’, e pö kel kompenans mö 70 jü 80 fagöpao e nilöpao ikömons. Tosts e kanits in Volapük ämödükumons nidi dela, keli mayor-sanan: ‘Göser’ se ‘Ulm’ äjönükom me spikäd cogedik labü läükots Volapükik, e pö kel klerans e tidans pükaskiläliks ä lekanäliks äkevoboms. Valikans änotodons koteni oksik dö pub ökömöl vödabuka ze gretika, kel öninädon vödis degmil.
Latikumo pos muls anik, tü 1883, prilul, 23 kobikam telid Volapükanas de tops difik Vürtäna e Bayäna äkanon jenön in ‘Ulm’, pö kel ‘Schleyer’ it äduinom spikädi ze luniki dö tikälacil oka.
“Älanälükom lilanis valik, igo somanis, kels ikömons as taans, pro tikamagot oka”, pänunos in yunulanüm ela “Volapükabled” in yeged fa ‘R. Kniele’. Ün tim ot Volapükaklub Lösteränik in ‘Meidling’ nilü ‘Wien’ äpübon statudis oka, kelis ‘Schleyer’ täno ädebükom in calöfagased oka as sam pro klubs votik. Kobikam ze gretik kilid äjenom tü 1883, yunul, 7 in musedalecem in ‘Konstanz’ ko kompenans ti tum. Äklülos, das ‘Schleyer’ no ädefom, do nog ai älabom pädi oka in ‘Litzelstetten’. Ün tim et ledük: ‘Friedrich’ Badäna, kel suvo ästebom su nisul: ‘Mainau’ lü pädän ela ‘Schleyer’ dutöl, igevom ome pösodiko fredi gretik me utos, das älegivom ome stoensori bal e klokis kil pro pädaglüg pöfik in ‘Litzelstetten’, efe bi älabom digidi gretik pro pädan: ‘Schleyer’, kel äkösömom ad givön ome e ciles omik Volapükalebukis oka.
Kobikam folid Volapükanas päjenükon dönu in Vürtän, efe in zifil: ‘Buchau’ tü 1883, tobul, 7. Is ‘Schleyer’, kela fam ai ämödikumon, äspikom lo lilans 300. Poldacalal zifa: ‘Schabet’ in ‘Buchau’ äpresidom kobikami, e ‘Rupert Kniele’ äplänom lenomis Volapükagramata, kelis men yunik äkanon fasiliko dalärnön lölöfiko e fümiko ünü degtelat läs lafik düpas. Nu vifiko kobikams valemik pluik äfovons in tops Vürtänik: ‘Biberach’ e ‘Geislingen’ tü d. 8 id tefädo d. 9 id yanula yela: 1884 ed in top Bayänik: ‘Kempten’ tü 1884, yanul, 15. I in tops kil at bevü votikans ‘Schleyer’ e ‘Kniele’ äspikädoms lo lilans jäfedik 300, 100 e 200, kels gretadilo poso äbalons okis ad klub nulik.
El ‘Rupert Kniele’ nenfenik pemäniotöl reto idunidükom ya in yanulanüm de 1884 desini ad levüdön nolanis e flenis valikis Volapüka se vol lölik ad kobikam pö kongred balid, du imobom pos atos medü calöfagased pilonülöl pävälon pro dalogam valemik at fa lebonedans ona zif lätiko penemöl, “kel änilaseaton lü datuvan, e kel bu val dub natajön oka äbinon top tirädabik pro foginänans”. Ün tim et ‘Schleyer’ änotükom, das redak gaseda okik ägeton alyeliko potadinis foldegmil se lans valik tala: blöf, das sis lunüp degmilans bejäfons Volapüki.
As tüp kongreda in mayulanüm calöfagaseda tim de mudel: gustul, 25 jü dödel: gustul, 28 pälonon, ko disein ad jonidükön deli balid pro geted foginänanas, e deli lätik pro lespat kobädik lü ‘Rorschach’, kel topon su sulüdajol Jveizänik ela ‘Bodensee’. Valikans, kels ävipons ad spikädön pö kobikam, u kels ävlions dunidükön mobis u vipis, pälevüdons ad nunädön okis ele ‘Schleyer’ büjü gustul, 1: “Volapük ösöton ebo pakleilükön, paplänön e pajelodön valaflanio”. Pö kongred pöt ösöton dabinön, das ökanoy spikön in püks valik tala, ab alna yel dü tim brefik. Gretamafädo mastal ädälom ettimo medü notäd in calöfagased de yulul yela: 1884 “Volapükacifefes e Volapükatidanes valikes ad koedön bükön lautotis Volapükik alseimik”, bisä stips sököl pödemons:
“1. Mutons sedön datuvane nuni dö desinods okas;
2. no dalons dabükön utosi, kelosi datuvan it dabükom, kludo no gramatis, vödabukis, … omikis ; 3. mutons legivön datuvane legivasamädis anik bükotas valik oikas;
4. mutons lovegivön ome dötumis lul näitafruta okas.
5. Datuvan no lovesumom bligi ad pelön bükafrädis, ni gididi demü ninäd bükotas at. If ye tim e dinäds odälonsöv atosi, oluxamom glato bükotis at.”
Vüo ‘Schleyer’ ibejäfom pösodiko ai lezilikumo preparami gudik kongreda balid ä pro din oka leveütika. Delabuk omik de yel: 1884 nünon in tops ömik dö atos. Is küpetosös, das man nenfenik epenetom, nu brefiko täno lunikumo, ini rigetabuks bigik 18 lifajeni delik oka de yel: 1863 jü dels nemödik bü deadam oka ün 1912! Penets liegöfik ä kälöfiks valiks ats ela ‘Schleyer’, kels gretadilo pilautons in lotograf fonetik nulo fa om pidatiköl, e kels pos yel: 1879 pimigons ko Volapükavöds e Volapükasets pälovegivons pos deadam omik lautane penota at as fovan omik pö cifam Volapükanefa. Ninädons materi konfidovikün pro lifanunod veitöfik mana mu lezilika, neflagiälika ä sakrifälika, kel as balidan eplöpom ad dafomön valemapüki jenöfiko geboviki: bos, kel ya mö degtelats naedas bü om nenfrutiko pisteifülon.
Ya ün 1884, yunul, 27 datikan mekavapüka nulik ma delabuk oka ibinom in ‘Friedrichshafen’, ed idisinom us kobü ‘Kniele’ e mayor-sanan: ‘Göser’ programi pro kongred. Ad staudön mögiküno pro kobikam ün gustul, ibä älefenom vemo sekü vobs neitik, äduinom ün yulul tävi pluvigik ve el ‘Rhein’ donio jü ‘Köln’, täno de Belgän, Luxämburgän e Lalsasän, ed älonom tü gustul, 5 balato dins valik, kelis ösötoy demön pö kolköm gretik. Bevü ats i loblin setas e vödas in püks difik 50 ädabinon. Tü gustul 17 ävätälom ninädi spikäda gretik, keli ävilom jenükön. Ya ün gustul, 24 ikömom in ‘Friedrichshafen’ ad lelogön lekälalecemi jöniko pideköli, kel nog as deks patik äninädon magi ela “Volapükia” fa pänan: ‘Kolb’ e magoti ela ‘Leibniz’: tikan gretik: balidan, kel älabom tikoti ad jafön valemapüki. Piskulturon fa skulturan: ‘Karl Göser’. Tü getedasoar dela 25id gustula Volapükahüm sevädik fa ‘Zorell’ pepoedöl ä fa ‘Schleyer’, soäsä penom, “ünü lafadüp” penoatädöl päplösenon so süperiko fa glügakor di ‘Friedrichshafen’, das mastal musigagütik mu ädafredom dö “kanit glorik”. Balan kompenanas lanälikün: Lalsasänan: ‘H. Starck’ se ‘Bischweiler’, kel as vipresidan telid icalom, nunom in setulanüm calöfagaseda, bevü votikos: “Tudel e vedel äbinons dels voba fefik. Bespiks dilo presidü söl: presidan: ‘Dr. Obhlidal’ se ‘Wien’, dilo presidü söls: vipresidans: baonan: ‘Von Welden’ se ‘Hürbel’ in Vürtän e ‘Starck’ se ‘Bischweiler’ äjenädons gudiküno. To stom vemo badik lekobikams valik nämöfiko pivisitons. Dü dels tel deklams in püks 51 päduinons, sodas kobü spikäds 7 tim fuliko pifrutidon. Nen rop benovipatelegrafots e peneds valasotik in poed ed in prosad, in Volapük ed in länapüks älükömons. Klubacifs e Volapükitidans: pediplomölans nemödik, kels ettimo pas ädabinons, äpolons siämamäkis largentik labü tonats: M.b.p.d. sevabo: “Menade bal, püki bal”, u soäsä Volapük nu tonon: “Menefe bal, püki bal”. Atos äbinon spiked fa ‘Schleyer’ sis dels balid mufa pelonöl. “Tim naböfik vü kobikams notidik skilo päfrutidon pö kobikams nenotidik cifas, tidanas e klubanas Volapüka demädü pük ebo at, e binos nendotik, das kongred balid at ovedon bened jenöfik pro din gretik obsik". So el ‘Kniele’ ettimo äpenom. Cödot omik överatikon; ibä ädavedon poso noe in Deutän abi in foginän num gretik Volapükaklubas, kelas cifs no selediko äpübons gramatis e vödabukis in länapüks. Igo in Tats-Pebalöl Meropa täläktans ävedons jäfediks. Cif fiama: ‘Heinsberger’, kel äkomulon Volapüki in ‘New-York’, äpenom ettimo mastale: “Dub gasedilised bevünetik obsik (dabükotanum: samäds degmil) Volapük papakon ini läns valik tala”.
Nog vödis anik dö püks plu 50, in kels ädeklamoy pö kongred. Klülo mö möd somik “deklamas” spikäds balatik äkanons binön te brefiks. So ‘Schleyer’ it ämäniotom in calöfagased okik, das in Lanamänapük sets smalik jöl, ud in püks votik vöds te aniks, pänunons, äsä samo: “Sagob dani Söle löpikün, ejafom vali ad geb obas. Söl dabinom ai, no elabom primi, e no olabom fini. Lifomai, e binom Reigan vemo nämädik, klu sötobs fölön büdedis Oma”. Sets Larabänapükik änotodons: “Utan, kel eseasovon benodis, klopon dani. Dog lifik plu völadon ka leon deadik. Dalabot pelüvöl ai stigädon ad tif…” In dayak (nisula: Borneän) päsagos: “No cedolöd oli fretikumi, ka pötos!” Täno num vödas balatik pägivon, leigo in püks Fönikiyänik, gotik, Türkänk,… Mödikünis notodotas e vödas atas ikobosukom ‘Schleyer’ it, kel ettimo ya ibejäfom staböfikumo pükis nätöfo 60, e kel ätenükom studi oka ünü lifayels fovik oka love püks ze züldeg, dö kelos lebuks in bukem liegöfik okik peposbinüköls nünons. Finodi spikäda mastala äfomons liäns fa om pepoedöls:
“Mit des Geistes ewiglichten Waffen
laßt uns neue große Friedenswerke schaffen!
Unser Volapük, es sei ein Liebesband,
das fortan umschlinge Land und Land,
daß die schöne, sonnbestrahlte Erde
uns zum Eden treuer Brüder werde;
Daß die Zungen aller sich in einer klar verstehen,
Friedenswonneklänge hin durch alle Lände freudig wehen!”
Tradutod:
“Jafobsös me vafs laidüpolitik tikäla püdavobodis gretik nulik!
Volapük obas binonös löfatanod, kel fovo zütedrilon länis valik,
sodas tal jönik fa sol pabesvietöl vedonös obes parad svistanas fiedik!
Mens pükas valik suemonsös okis kleliko medü pük bal! Senäl püdilejuita dudranonös ini läns valik!”
Delabuk omik de 1884, gustul, 27 nunon patikumo, das ädakonsäloy pö kobikams dö gramat, pladam vödas in set, vödabuks, lotograf, sluds tefü klubs, gaseds Volapükik e.r. I mobs pilofädöl valik tefü valemastatuds, slopükam, literat e lonams tefü kongred balidfovik, kel öjenon in ‘Bregrenz’ len el ‘Bodensee’ su ziläk Lösteränik, päbespikons staböfiko. Ad komitetanef, kel ösöton daküpedön leduni sludas, pädaväloms Volapükatidan: ‘Dr. med. Obhlidal’ se ‘Wien’ (Lösterän), ‘Rupert Kniele’ se ‘Schemmerberg’ (Vürtän), ‘H. Starck’ se ‘Bischweiler’ (Lalsasän), ‘Gutensohn’ se ‘München’ (Bayän) e ‘Lenze’ se ‘Leipzig’ (Saxän). Lätikan ispikädom dö “Völapük e stenograf”, ed om it isumodom bespikis stenografiko. In lüspikot jötik ‘Schleyer’ äsagom kazeto bevü votikos: “sötoyös teilön e distidön dini gretik at de pösod pöfädik omik!” Kod atosa äbinon pro om, soäsä delabuk sävilupon, nekoten ela ‘Obhlidal’, kel mimeugom dö jenot, das ‘Schleyer’ ijonidükom sanani: ‘Kniele’ ad fovan oka, e kel zuo no äbaicedom tefü spikäd ela ‘Schleyer’. Delabuk sagon dö atos vödiko: “Äspikädob dö Volapük, sotefä omögosöv ad födön medü pük lifi tikäla, nolavi, lekani e dakosädi; äspikob liföfo, lefäko, … te ma penets, nen pipenölos votik. Komiks äbinons pösods za 200, bevü kels kurans regik kil; pened de lebür regik,… Eli ‘Obhlidal’ spikäd oba no äpliton! Votikanis valik spikäd oba vemo ipliton; plod no ävilom finikön”.
Tü 1884, gustul, 28 kalots ilükömons, kelis ‘Schleyer’, dido dilo me legivots monik ome pigivöls, ämutom klirön. So dekam lecema äfrädon makis 206, filot makis 20, fided kobädik cifas makis 30, e kor kanitanas suämi leigik. So tuvobs kludo pötü atos küpeti delabukik: “No löfilob plu kongredis so jerikis e so töbikis!” Kludo yels plu kil äpasetikons, büä ‘Schleyer’ ägevom däli oka pro kongred nog mödo gretikumo pädesinöl in ‘München’ (Bayän). Vüo Volapük aiplu nenropo päpakon. Patiko in Nedän flens ona ettimo äjäfädons. Pösods mödik ädagetons diplomi tidana. Mödot klubas in Nedän ärivon numi: 19. I gased in Volapük pilautöl äpubon almuliko. In yanulanüm calöfagaseda ‘Schleyer’ änumädom klubis Nedänik sököl: “Dabinons in ‘Rotterdam, Groningen, Grave, Goirle, Roermond, 's-Heerenhoek, Gouda, Gendringen, Baardwijk, Amersfoort, Breda, Amsterdam (2), Leeuwarden, Veendam, Mil, Delfzijl, Helmond’ e ‘Lent’. Volapükaklub Nedänik “balid” in ‘Rotterdam’ älabon tü 1884, dekul, 1 donü cif nenfenik: ‘Haastert’ ya limanis 108: “valodo te nems labü repüt gudikün”.
As sek veütik kongreda balid dalon padigidön monikonletam pro pädan rigao pöfik: ‘Johann Martin Schleyer’. Klubacif ä Volapükitidan: ‘H. Starck’ äsedom baiodü datikan vemo ituvoböl tumates Volapükanas nükobükamalisedis ko beg tefü monigivots, kels ye ösötons palecedön as moniloenots nenfienik ä pos num semik yelas gepeloviks. ‘Schleyer’ pöfägükom dub fienidaprod ad vobädön ön mafäd ai gretikum gramatis, vödabukis e slopükamapenädis. In nun tefü sek nükobükama, keli ‘Starck’ tü 1885, febul, 5 ägevom (logolös mäzulanümi de 1885!) pämäniotos, das suäms obinonsöv maks 4200, kelis ipromoy sekü levüd balid oma, das ye ma peneds lobüla e stigädama, kels inükömons, suäm jenöfiko obinon vo gretikum. Finü nun pamäniotos: “Söl: ‘Schleyer’ dub töbids mödik, dub glüg luimöfik oka,… pekipom ti laidiko in malädanacem, e dub misaum laidik jafanäm büik oka pelemükon, sekü kelos din gretik sufon dämi nekalkulovik… Vobikobsöd! o kekompenans! dat no olepidobsös semanaedo dö jenot, das täno obinos tulatik!”
Viofefik saunastad ela ‘Schleyer’ jenöfiko äbinon, prilulanüm gaseda oma äsagon: “Datuvan Volapüka binom sis muls tel vemo luegamalädik. Löpans glügik oma ägevoms ome demü atos livodi, keli ya eprimom. Flenes valik Volapüka nu vemiko pabegos ad sufädön gudäliküno, üf spod ko datuvan pofrenonöv boso. Güä kompenikoyös mögiküno pö nükobükamavob di ‘Starck’ ad ba gevön datuvane nog fredi lätik!”
Ven ‘Schleyer’ pos vigs pinämükölo ägekömom lomio de staudatäv okik, keli ilifädom in Tirolän e Jveizän, änunom in yululanüm de 1885, das ifeapladom stebi oka de ‘Litzelstetten’ ini ‘Konstanz, Kanzleistrasze’ 27, e das estitom us in dom bükafebäda ela ‘Albin Moriell’ zänabúri Volapüka oka. ‘Schleyer’ iklemom libaviliko p"dai oka, e penom in tobulanüm gaseda omik: “Ad begs dönuamik oka redakan gaseda at ä datuvan Volapüka ädagetom ko lobül dünädiduina fiedik ä konsienöfika oka demü luegamaläd nesanovik, posä iklemom libaviliko pädi smalik oka di ‘Litzelstetten’, sekü benäd söla ledinitikün: löpädal oka tü d. 27 gustula ayela pänsionami oka, efe ko pänsion yelik mö maks 1000. Sekü kod at go draniko pabegos ad stütön moninükobükami di ‘Starck’.
Nükobükam pluna pemäniotöl änüblinon jü fin yela: 1885 te suämi mö maks 2250, kela dil ze gretik äkömom de regän: Vürtän. Mon pästüredon ini spälabank in ‘Radolfzell’ len el ‘Bodensee’; du debazöt pösedon legivane alik.
Küpet: In penots fovik poplänedons “Daved e volf balid Volapüka (1879-1881)” e fovo “Preparam e seadod kongreda telid Volapükaflenas in ‘München’”.
Lautan.
Se Volapükagased pro Nedänapükans. Yel: 1935. Pads: 9—14.
Levüd ad fünön eli “Volapükaklub valemik Deutänik”
O Volapükaflens Deutänik!
Sis revid e menod Volapüka, sis yels fol Volapükamuf slipöl egeton dönu lifi nulik, ed in läns mödik vola lölik Volapükans nulik äkobükons okis ko Volapükans se gloratim Volapüka ad komipön pro Volapük dialik, dat dönu dagetonös fluni ä pladi oka, kels dutons lü on as valemapükasit gudik balid, as valemapükasit neudikün ä tikavikün!
Sits mödik ädavedons ed ans onas ädagetons benoseki dub lasum nen votükam vödas bevünetik. Ab ya ünü tim brefik mö yels mäldeg vol dajonon votikami vemo gretiki; läns, kela ün tim et äbinons nog smaliks ä neveütiks, äcenons ad reigäns legretik ä mu veütiks. Datuv radiona mögükon ad blinön pükis valik ini dom smalikün. Netäliseved netas vola lölik egalikom e nets at deimons vödis “bevünetik” somik. Misek sitas at ädavedükon dönu sitis mödik nulik, ab nonik onas kanon paleigädön ko Volapük ela ‘Schleyer’. Dub stukot sublimik e dub nesekid oka de püks u pükagrups seimiks Volapük ai oblebon neudik in volagen dü timäds valik. Zuo kanobs pleido lesagön, das plä Volapük pük balugikum ä tikavikum no dabinon su tal. Ebo atos binon dunot sublimik ela ‘Schleyer’, das äplöpom ad jafön valemapüki pro tims e mens valiks.
Nu mutobs dönu seapolön tikodis ela ‘Schleyer’; mutobs dönu propagidön vobodi oma in vol lölik. Volapükaklub lezilik Nedänik komipon ya sis yels anik pro zeil at. In Deutän, in lomän datuvana Volapüka Volapükaklub somik no nog dabinon. No lunüpikumo dalobs lülogön, das klub et stanon soeliko. Mutobs yufön klubi Nedänik e bligodi at kanobs te klirön dub balam obas ad klub Deutänik.
Kludo levüdobs me atos Volapükanis valik Deutäna ad balön okis ad el “Volapükakluba valemik Deutänik”. Volapükan Deutänik nonik, reidan Deutänik nonik gaseda at fablibönöd! Fräds zuik no odavedons, güö! Volapükan Deutänik alik ojuiton te fruti dub klubam somik. Nuns atimik
Gö! o Volapükans Deutänik! yufolsöd pö fünam kluba! Potolsös limanamasteti, potolsös cedi olsik tefü statuds, e. r.! Propagidölsöd püki jönik obas; röletans olsik, sevädans olsik vedonsöd limans, sodas klub nämik davedonsös!
Potolsös spodi tefik dispenanes bofik, u cifale, u söle: ‘Dr. Arie De Jong’!
Volapük lifonöd!
JOHANN SCHMIDT. Weiskirchen a. Ts. Bahnhofstr. 20.
MARIA WILLEBRAND. Warendorf (Westfalen). Oststr. 39.
Se Volapükagased pro Nedänapükans. Yel: 1935. Pads: 14—15.
Nuns 
Kodedü desin sifala e komotacifodanas ela ‘Den Haag’ ad dunidùkòn pò bespik tidadisina valemik i säkädi, va el ‘Esperanto’ pönüdugon as tidajäfüd ini juls notidik, söl: ‘Dr. Arie De Jong’: lecif Vpanas Nedäna ekomandom cäme et me pened dätü d. 14id yanula ayela ad vätälön i säkädi, va no öbinosöv vipabikum ad nüdugon Volapüki as tidajäfüd, e no eli ‘Esperanto’. 
In pened et ämäniotom kodis, sekü kels Volapük digädon buami bu el ‘Esperanto’. Sek ebinon, das ni Volapük ni el ‘Esperanto’ ponüdugon ini juls notidik. 
Kodü pened et ve polem ze vemik äsüikon bevü proans ela ‘Esperanto’ e ‘Dr. Arie De Jong’, kel nendoto elabon seki gudik, das küpäl mödikanas dönu pelüodükon ad Volapük.
Söl: ‘J. G. M. Reynders, Sr.’ begom limanes ut diläda valemik feda Vpaklubas, kels no nog epelons limanamamoni okas pro yel: 1935 ad potön ati ome bü d. 1id prilula balidkömöl. Ladet: ‘Den Haag’ (Nedän), ‘Goudsbloemlaan’ 120. Potakal: 199061 (Nedän).
Peselons ünü foldil 4id yela: 1934 Vpamäks 300.
Söls: ‘Reynders’ e ‘De Jong’ enotedoms in topagaseds (nüm dätü yanul 22 ela ‘Haagsche Courant’ e nüm dätü yanul 30 ela ‘De Zeister Courant’) tidodemis Volapüka.
Se Volapükagased pro Nedänapükans. Yel: 1935. Pad: 17.
Spikäd ela ‘Sousa’
Hielan ‘Sousa’: noatadän, kela maleküms sevädons ti valöpo, binom neflen fümik spikädas, e neai spikom notido, if kanomöv te bosilo vitön atosi. Tü soar semik äkonsärtom in ‘Cork’ (Lireyeän), e pos fin atosa lülilans omik leno ävilons kotenükön okis me bieg geböfik, ab äflagons mäpetiko spikädi.
Fino el ‘Sousa’ äkömom föfio, ed äsäkom: “O läds ed o söls! ols valik kanols-li lelilön obi?”
“Lesi!” lülilans ävokädons, fredölo, das äfölom fino desiri okas.
“Benö! täno vipob oles valik neitatakädi gudik.” E sunädo pos atos änepubon de teat.
Se Volapükagased pro Nedänapükans. Yel: 1935. Pad: 20.
Lumesed
Ün del semik daledük: ‘Joseph’ de Lösterän äspatom in legad kaseda okik nilü ‘Fiume’, ven hitöran älüspikom omi, ed äsäkom ome va kased bo ädalon palelogön. Hilöpätal lampörik no te ägevom ome ad atos gespiki siik, ab ägebidükom oki foginänane ad dugädön omi. Äblinom omi ini spadäds valik, ed ägevom valöpo plänis zesüdik. Foginänan äbinom so patiko saidälik dö dugädan flenöfik oka, kel äbinom so sevik tefü valikos, das änokom pö ledit fleniko su jot omik, ed ästeigädom ini nam oma könädis largentik anik. Daledük äpokom danölo könädis, ed äbüedom latikumo fremön onis. Völadeke bisarik et äläükom dispenädi: “Ats binons mon balik, keli emeritob föto ün lif oba.”
Se Volapükagased pro Nedänapükans. Yel: 1935. Pad: 20.
Gitädam Frikopik
El ‘Aléxandros’: gretan äkömom seimna ini topäd fagoseatik Frikopa. Su maketapiad reg ebo ägitädom, ed ‘Aléxandros’ ädalilom cödeti.
Hisifan ästepom föfio ed äspikom: “Äremob, o reg! de man at saki fulik labü lebrän, ed etuvob in on divi gretik. Büdorös, das ogesumom oni! ibä binon omik.” Ad atos taan omik äspikom: “Eselob ole saki labü val, kel binon in on, dakipolöd oliki! O reg! büdorös, das odakipom vali!”
Nu reg äsäkom balidane, va älabom soni. “Si!” gespik ätonon. Ed ad säk votikane, va ädalabom dauti, gespik leigo ätonon siölo. “Benö!” täno reg äspikom, “matükolsöd ko od cilis olsik, e givolsöd ones divi petuvöl asä matagivoti! Atos binon lonäd obik.”
‘Aléxandros’ ästunom vemo dö cödet at, ed äsagom, das in län oka reg ecödomöv votiko: Feitans bofik eperonsöv divi, bi reg edütomöv oke oni.
Atosi plin Frikopik no äkanom suemön. “Sol svieton-li i in län orik, ed i rein falon-li us?”
“Si!” ‘Aléxandros’ äspikom.
“Benö!” balidan äfovom, “täno sol e rein us fümiko binons pro nims, ibä mens in län orik no digädons onis.”
Se Volapükagased pro Nedänapükans. Yel: 1935. Pads: 20—21.
Nuns 
Kobikam valemik 25id Vpakluba valemik Nedänik pojenükon ün poszedel zädela: d. 25id mayula yela: 1935 tü düp: 2 min. 30 in bal spadädas ela ‘Café-Restaurant “De Kroon”’, ‘Spui’: 10, ‘'S-Gravenhage’.

Evedom liman Vpakluba valemik Nedänik
söl: ‘S. Van Dissel’ in ‘Amersfoort’ (Nedän), ‘Frederik Van Blankenheimstraat’: 31.

Ladet nulik (Vpaklub valemik Nedànik):
vomül: ‘Jacq. Stok’, ‘Den Haag, 2de Schuytstraat’: 93.

Peselons ünü foldil 1id yela: 1935 Vpamäks 200.

Söl: ‘De Jong’ enotedom in nüms dätü febul 27 e mäzul 30 ela ‘De Zeister Courant’ tidodemis Volapüka, ed in nüm dätü prilul 27 topagaseda ot nuni tefü Vpalebuks anik.
Se Volapükagased pro Nedänapükans. Yel: 1935. Pad: 21.
Volapükaklub valemik Nedänik: Kobikam 25id
Fa ‘J. G. M. Reynders’
Ün poszedel zädela: d. 25id mayula yela: 1935 Vpaklub valemik Nedänik ejenükon kobikami valemik 25id oka in bal lecemas löpik ela ‘Café-Restaurant “De Kroon”, ‘Spui’ 10 in ‘Den Haag’.
Tü düp: 2 minuts 30 presidan: ‘Dr. Arie De Jong’ ämaifükom kobikami me benokömavöds anik. Äküpälükom, das limanakobikam valemik 25id at äkobojenon ko dabin 45-yelik kluba, ed änotodom speli, das dabinonös nog dü yels vemo mödiks demädü Volapük jönik obas. Leigüpiko änunom, das de flans difik jonüls nitedäla pro Vp. pigetons, bevü votiks se ‘Rouen’ (Fransän) e se ‘Helsinki’ (Suomiyän).
Protok kobikama valemik büik nu päloreidon, e päzepon fa kobanef, posä sekü desir söla: ‘H. Bakker’ läükam smalik pipeneton, teföl lüsumi fa om cäla ad vipresidan kluba. Pos atos protok pädispenon blöfü baibin.
Poso sekretan äblinom nunodi dö yel epasetiköl. Penaböfükölo nunod at äninädon sökölosi. I ün yel at lecifef esteifon ad kälälön mögiküno demädis kluba dub sevädükön aiplu Vpi, dub gevön pötis ad kompenikön pö Vpatidodems, e dub slopükön limanis.
Sis kobikam valemik büik ün 1934, yulul, 28 limananum, pos nüpenam e duliunam, emödikumon valodo mö liman bal. Dü kobikam dajonädot smalik Vpaliterata nulik äkanon palelogön. Pö kobikam et söl: ‘A. A. Moll van Santbergen’ päcälom as stimaliman kluba, demü meritabs gretik fa om valemo Vpamufe e pato klube pigevöls. Ad vipresidan kluba söl: ‘H. Bakker’ in ‘Voorburg’ päcälom, kel elüsumom cäli at. Gasedem gretik äblinon nunodis brefik dö kobikam et.
Periodapenäd: “Vpagased pro Nedänapükans” eprimon ün yanul 1id ayela yelodi folid oka. Pubon nomöfiko aipos muls tel. Pläs limanes kluba gased nomöfiko demü propagid Vpa i pasedon glato ladetes difik ed in lomän ed in foginän. Pluna redak gaseda at ädalon getön jonülis nitedäla pro jäfidot at, efe se Deutän (‘Düsseldorf — Oberkassel’), Fransän (‘Paris’ e ‘Rouen’), Macarän (‘Budapest’), Suomiyän (‘Helsinki’) e Rusän (‘Kharkov’).
Ün yel epasetiköl vödem statudas e nomema konömik kluba epubon in bukafom. Vpamäks: dabükot Vpafunda, blebons vogiks. Ün 1934 valodo samäds 1600 päselons, du mäks 200 pälegivons as prem pro lüblin limanas nulik.
Me nüseid notedas tefü tidodems Vpa, büiko ini el ‘De Nieuwe Voorburgsche Courant’, latikumo ini el ‘De Zeister Courant’ e balna ini el ‘De Haagsche Courant’, nitedäl nomöfiko pälüodükon ad pük at, e pästeifos medü atos ad slopükön limanis nulik.
Dinädü nun in el ‘Nieuwe Rotterdamsche Courant’ tefü desin sifala e komotacifodanas ad dunidükön pö bespik tidadisina valemik julas i säkädi, va el ‘Esperanto’ pönüdugon as tidajäfüd ini juls notidik, söl: ‘Dr. De Jong’, as lecif Vpanas in Nedän, epotom cäme pemäniotöl penädi dätü yanul, 14 ayela, in kel äkomandom sifale e komotacifodanes ad vätälön i säkädi, va no öbinosöv vipabikum ad nüdugon Volapüki as tidajäfüd pla el ‘Esperanto’. In penäd pemäniotöl änumädom kodis, sekü kels Volapük digädon buami bu el ‘Esperanto’. Sek vätäla cäma et ebinon, das nonik volapükas bofik ponüdugon as tidajäfüd ini juls notidik.
Dinädü penäd pemäniotöl in delagased: ‘Het Vaderland’ polem fefik äpubon bevü proans ela ‘Esperanto’ e ‘Dr. De Jong’. I in nüm: 11 de mäzul, 16 ayela vigagaseda: ‘Oorlog of Vrede’ (= Krig u püd) yeged labü tiäd: ‘Open brief aan Dr. Arie De Jong te Zeist’ (= Pened notidik ele ‘Dr. Arie De Jong’ in ‘Zeist’), ko donatiäd: ‘Esperanto of Volapük’ (= El ‘Esperanto’ u Volapük) äpubon, in kel älebitoy ta Volapük. ‘Dr. De Jong’ ye elofom redake bleda et gespiki, kela lasum nog pakoslogon. (Gespik at pelasumon in nüm: 16 de prilul, 20 ayela ela ‘Oorlog of Vrede’. Redak).
Ün yel epasetiköl ‘Dr. De Jong’ efilautom fövoti telid ad el “Vödabuk Vpa” gretik oka. Nitedälans kanons getön de om logamio ati.
Me dalebüd de 1934, tobul, 1 cifal Vpanefa: ‘Prof. Dr. Albert Sleumer’ elegivom ele ‘Dr. Arie De Jong’ in ‘Zeist’ stimadiplomi kadämala Vpa demü meritabs vemo gretiks oma, kelis dub vob nenfenik gönü dönulifikam Vpamufa eduinom dine obsik.
‘Prof. Dr. Alb. Sleumer’ epübom dü tim lätik in jäfidot obsik yegedis ömik. Mödiküns binons dalebüds tefü dönunoganükam lölik Vpadinas. I ägivom lovelogami Vpamufa ün stadäd balid ona.
In Deutän pato söl: ‘Johann Schmidt’ in ‘Wieszkirchen am Taunus’ binom utan, kel laiduliko lezilom pro demäds Vpa. Ya elautom Vpo lebukis ömik. Tidabuk omik: ‘Lehrbuch der Weltsprache’ lölöfiko epubon. In kevob ko vomül: ‘Maria Willebrand’ in ‘Warendorf’ (Vestfalän) steifom ad fünön Vpaklubi valemik Deutänik. Daved ona kanon paspetön suniko.
Diläd valemik feda Vpaklubas gretikumon nevifiko. Cifef diläda valemik at binädon me söls: ‘Prof. Dr. Alb. Sleumer’, presidan: ‘Dr. Arie De Jong’, sekretan; e ‘J. G. M. Reynders’, kädan.
Periodapenäd pükavik di ‘Paris’: ‘Interlanguages’ de 1935, prilul ninädon yegedi dö Volapük dinädü pub ela ‘Lehrbuch der Weltsprache’ fa ‘Johann Schmidt’. In gased ot i nüms epuböl jäfidota obsik nomöfiko pamäniotons.
Niludo tidabuk Fransänapükik Volapüka okanon pubön ünü brefüp.
Tefü kadäm Vpa pänunos, das statuds nulik suniko pulonons ed opubons in gased obsik.
Pos loreid nunoda kal dö 1934 päxamon e päzepon fa komitetanef. Kal päjöton me jötasuäm gönetik mö fl. Ned. 25,46.
Poso presidan äbejäfom penädis pigetöl. Pened de ‘Prof. Dr. Alb. Sleumer’ e votik de Vpans se ‘Weiszkirchen am Taunus’ äninädons benovipis tefü benosek kobikama. Vomül: ‘J. Stok’ e söl: ‘A. N. De Jong’ änunons, das päneletons ad komön pö kobikam. Lätikan ädanom leigüpo lecifefi demü plütot smalik, kel pigevon ome, as jonül digida pro vob fa om nendemädiko piduinöl.
Pos atos presidan älovegivom stimadiplomi stimalimane: söl: ‘A. A. Moll van Santbergen’. Ämebom brefiko dönu dünis mödik ä veütikis, kelis söl: ‘Moll van Santbergen’ dü tim yelalunik iduinom gönü Vpadin e pato gönü Vpamuf in Nedän. Söl: ‘Moll van Santbergen’ ädanom ad atos presidani ladöfiko demü digid fa om pinotodöl, ed änotodom, das äbinom mu vemo plidik dö jonül daseva pro val, keli idunom demädü din. Ogivom stimadiplome stimapladi in löd oka. Äpidom vemo, das dub blein oka no plu fägom ad vobön pro Volapük, soäsä idunom vönädo.
Nümed: 7 programa: cäl lecifefanas, päzögon ad kobikam balidfovik. As top e tim kobikama valemik sököl büfiko el ‘Den Haag’ e mul: mäzul pälonons.
Dü kobikam, leigo äsä pö kobikams büik, pijonetükons lebuks Vpik, kels ün yels lätik ipubons.
Tüi düp lulid presidan äfärmükom kobikami, notodölo speli, das kolkömobsös dönu odis pö kobikam sököl.
Lecif kluba nu binädom me: ‘Dr. Arie De Jong’ in ‘Zeist’: presidan; ‘H. Bakker’ in ‘Voorburg’: vipresidan; ‘J. G. M. Reynders, Sr.’ in ‘Den Haag’: sekretan-kädan.
Se Volapükagased pro Nedänapükans. Yel: 1935. Pads: 26—29.
Kadäman: ‘Pietro Poletti’
Pö vestig fa obs pedunöl tefü limans kadäma Vpa, kels nog älifoms ün yel: 1900 ed utans, kels latikumo ivedoms limans kadäma, eklülädos lü obs, das kadäman: ‘Pietro Poletti’ ya sis lunüp eloveikom de dabinöp ini lananöp. Son edeadölana enünom obes atosi.
El ‘Pietro Poletti’ pimotom tü 1846, yanul, 14 in ‘Cassano Albese’, provin: ‘Como’ (Litaliyän), ed ädeadom tü 1915, mäzul,12 in ‘Shanghai’ (Tsyinän). Ärivom kludo bäldoti yelas 69. Äbinom proan vemik Volapüka.
Dü lif oka äcalom pö melatoläd Tsyinänik lampörik in ‘Amoy’, e latikumo de 1902 in ‘Shanghai’, in zif kelik nenspeto ämalädikom, ed ädeadom. Äbinom nolavan lanälik literata Tsyinänik ä lautan sevädik difikas lebukas Litaliyänapükik e Linglänapükikas dö pük Tsyinänik.
I pö jäfüd Volapükik esevädükom oki as slopan zilik valemapüka di ‘Schleyer’ ä kevoban nämik pö stäänükam ata, pato in Tsyinän tö ‘Amoy’ e ‘Shanghai’ efe medü tidodems Vpik mödik e Vpa-lebuks ömik.
Ädagetom ün setul yela: 1887 de cifal obsik: ‘Schleyer’ diplomi “volapüka-tidela”, ün mayul yela: 1890 uti “plofeda” ed ün dekul yela: 1891 uti “xamela vpa”. Pö dönunoganükam kadäma ün 1890 nem ela ‘Poletti’ ya komädom in lised limanas, ab pas ün 1894 edagetom de ‘Schleyer’ diplomi “kademana”. Ün setul yela: 1893 älüyumom ad Volapükaklub valemik, kel pifünon fa kadämal: ‘Josef Bernhaupt’ in ‘Beirut’ (Süriyän).
In ‘Amoy’ e latikumo in ‘Shanghai’ ätidom Volapüki flenes Tsyinänik mödik oka. Pato ün laf telid yela: 1899 num Volapükanas Tsyinänik ävedon gretikum sekü töbidam oma. Mödikans atanas ävipons ad spodön ko foginänans. Ad fasilükön bligädi pota Tsyinänik pö blin spodotas foginänik, äbüedom bükön ladetis Tsyinänapükik beladetäbas in fomät mäkas gretik, kelis foginänans äsötons kleibön sui spodots tefik okas. El ‘Poletti’ i äsirkülükom sotis tel potamäkas sonemik: volapotamäks, efe ali mö franazims 50 e votiki mö franazim lafik. Volapotamäks at sui spodots pökleiböls äjonidons ad küpälükön penediblinanis Tsyinänik ad peneds Volapükanes piladetöls. El ‘Poletti’ äpenom obes ettimo dö atos sökölosi (in Vp. nuik pelovepolöli) (l. nümi: 29 de 1897, dekul elas “Nuns blefik se volapükavol”!): “Ladets Tsyinänapükik nen malats Tsyinänik binons negeboviks, nenvöladiks, nesuemoviks e kofudükons. Binos riskädik ad penön ladetis Tsyinänanas nen malats Tsyinänik, bi if ek ogebonöv ladetis somik te me tonats netik, latinik u Vpiks, spodots täno luveratiko ai poperonsöv. Kludo alan, kel desiron ad labön ladetis kuratik, kleibonös u gebonös kobiko e malatis Tsyinänik e tonatis Volapükik.
Gespikü bonedans anik, sagob, das “volapotamäks” obsik fomons dili patik ä veütiki ladeta Vpanas Tsyinänik, yuföli potanis Tsyinänik ad dasevön Vpanis…”
Semikna ‘Poletti’ älautom yegedis pro Volapükagaseds. Somo tuvobs bevü votikos de om yegedi petiädöl: “Dö vämäk” in Volapükagased Stralopik ettimo sevädik: “Kosmopolan” (nüm: 28 de 1896, mayul, 1). ‘Poletti’ it äpübom sis 1888 Volapükagasedi, kel älabon tiädi: “Van kuo t'hung hua tzu tien”, kelos sinifon: “pük bal pro nets valik” (= pük valemik). Gased at äpubon in ‘Amoy’ dü yels ömik ye no nomiko ün mul alik. Me nüm: 21 gaseda okik ün 1895 äprimom pübi ela “Vödasbuk volik”, kela alna pö nüm fovik alik dil mö pads 20 äpubon. Leigüpo epübom eli “A Chinese and English Dictionary, new and enlarged edition (Vödasbuk cinäno-nelijapükik, segivot nulik e pegletöl)”. Suäm ata äbinon frans 12,50. Vödabuk at ninädon balido lisedi lafabik vödas Tsyinänik 12650 e telido lisedi vödas Tsyinänik 12650 peleodüköl ma stamäds ko prons ma dialeg di ‘Peiping’ e kosädapük valemik in Tsyinän. Jäfüdisevans eloboms vemo lebuki at.
Dub dead ela ‘Poletti’ nolan gretik Volapüka, komipan nenfenik pro valemapük ela ‘Schleyer’, pato in Tsyinän, voban zilik pro dial jönik obas emogolom. Nem omik pomäniotom ai ko stim in jenav Volapüka.
1935, prilul, 23.
REDAK.
Se Volapükagased pro Nedänapükans. Yel: 1935. Pads: 29—30.
Nuns
Evedom liman Vpakluba valemik Nedänik
söl: ‘J. Adriaanse’ in ‘Rotterdam (Oost)’, ‘Oostzeedijk’ 78a.
Se Volapükagased pro Nedänapükans. Yel: 1935. Pad: 30.
DALEBÜD CIFALA DE 1935, GUSTUL 1, NÜM: 1
Fölölo promi in büad obik de 1934, yanul, 1 edunöli, eloseidob limanes kadäma disinis statudas e nomema konömik kadäma Volapüka. Pos cöd e disinas at e menodamobas, kels esekons se atos, disins rigik pevotükons bai ced pluamanuma kadämanas, kels ekompenoms pö bespik at.
Vätälölo, das büdüls pemäniotöl kludo magulons lecedi kadäma,
lonob me penäd at sökölis statudis e nomemi konömik kadäma Volapüka.
Dalebüd at ponotükon büo in “Volapükagased pro Nedänapükans”, e pötatimo i in “Zänagased Volapüka”, ven gased lätik podabükon.
STATUDS KADÄMA VOLAPÜKA.
I. Fün.
§ 1. (1) Kadäm Volapüka pefünon pötü Volapükakongred telid in ‘München’ (Badän), de d. 6id jüesa d. 9id gustula yela: 1887 pejenüköl.
(2) Del lätik kongreda telid at, sevabo: d. 9id gustula yela: 1887 palecedon as dät füna.
II. Topät.
§ 2. Dü tim, das top patik no nog pulonon as topät kadäma Volapüka, topät dilekanas kadäma ä cifala Volapükanefa binon topät calöfik kadäma.
III. Kalad.
§3. Kadäm Volapüka binon stid nolavik livätik ä de stids alseimiko votiks nensekidik.
IV. Disein.
§ 4. Kadäm Volapüka diseinon ad kälälön mögiküno lölöfikoVolapüki: valemapük fa ‘Johann Martin Schleyer’ tü 1879, mäzul, 31 pedatiköl.
§ 5. Käläl Volapüka fa kadäm binädon me
1) käled kälöfikün Volapüka, sevabo e gramata e vödastoka oka.
2) püb vödabuka siklopedik Volapüka e püb gramatas e vödabukas Volapüka in natapüks mögiküno difiküns, e
3) jenükam Volapükakongredas.
V. Leced.
§ 6. Kadäm Volapüka lecedon, das säkäd tefü kosädamedöm bevünetik petuvedon fifümiko me Volapük.
Noet. Kadäm stabon lecedi at oka in jenöfots nenoamovik sököl:
1ido. Pos steifs dü yels mödik nenfrutiks, Volapük binon mekavapük balid, kel brefüpo pos daved oka pezepon valöpo asn valemapük bevünetik.
2ido . Dädikam mufa gretik at ün yels pos bitikam paleta semik Volapükanas nolik cädik no ebinon sek binoda Volapüka, ab teiko sek brula mu gretika, keli palet et ekodädon dub flun e vobods oka. Votükams Volapüka, kelis evobädon nen dem leceda datikana Volapüka: mastal obsik, nen däl ed igo ta vil oma, sevabo ekodons, das balät in Volapükavol pädädükon, e das sekü atos konfid menefa in Volapük ämoikon.
3ido. Palet et äplägon primo Volapüki fa on pivotüköli, ab äfagikon pianiko aiplu de Volapük gitöfik dub propagid balido ela ‘Idiom neutral’ e latikumo ela ‘Latino sine flexione’, sodas palet et nu stadon so fagiko de Volapük obas, das no plu kanon vöbädön bruli ini Volapükamuf obsik, e kludo no plu fägon ad dämükön Volapüki. Palet et te emödÜkumon dub säslop lölöfik oka grupi mätedanas Volapüka.
4ido. Ün 1889, sevabo: yels deg pos datik Volapüka ed ün tim, das palet löpo pemäniotöl eprimon vobodi dadämüköl oka, in Yurop, Siyop, Frikop, Merop e Stralop Volapükaklubs 283 ädabinons, fovo Volapükitidans pediplomöl plu 1600, tidabuks Volapüka 316 e periodagaseds Volapükik 25. Atos binon benosek, keli valemapük votik no bal ekanon dagetön ünü tim so brefik. Benosek at binon plüo küpädikum ä veütikum, bi pak gretik at Volapüka äjenon ün tim, das vol no nog ikösömükon oki ad tikamagot, das ömögosöv ad jafön e gebön mekavapüki seimik as kosädamedöm bevünetik. Sekü atos ün tim et taam semik ädabinon, keli Volapük leigüpiko i ämuton vikodön.
5ido. Klül, das binos nesiämöfik ad plägön valemapükis ze fol u lul difikis, zesüdükon veriko, das pük te bal muton pazepön as kosädamedöm bevünetik. Vätälölo
a) das Volapük as valemapük mekavik gebovik balid äsvo dalabon gitäti beliddaveda (balidmotedagitäti) ad pazepön as pük bevünetik,
ä) das VOlapük demü binod balugik ä tikavik oka, notodamod kuratik oka, bref oka, liegöf gramatafomas oka, süntag lönik oka, e gebov plagöfik oka labon patöfis süperik so mödikis, du mekavapük votik no bal, to mögiko süperods votik oka, labon in mafäd ot süperodis valik at Volapüka, e
b) das Volapük tefü vödastok oka no pestukon vilädiko, ab pestabon su vöds natapükik, das no edütülon vödastoki oka te de pükagrup semik bal, pato no de vöds sonemiko bevünetiks, sevabo de püks romenik, ab de vöds pükas mi distikas, du edemon i saidiko vödis jenöfiko bevünetiks, brefo: das leigodü valemapüks votik mödikün stadon veriko neudikumo tefü natapüks vola,
kadäm Volapüka süadon, das valemapük votik no bal plu digädon ad papropagidön as kosädamedöm bevünetik ka Volapük.
§ 7. Bai leced okik in § 6. penotodöl kadäm VOlapüka ai osteifon nämiko e me meds valik, kels gebidons pö on, ad dagetön, das Volapük padasevon e pazepon valöpo näi natapüks valik tala as kosädamedöm bevünetik balik vola.
VI. Siämamäk.
§ 8. Siämamäk kadäma binädon me siämamäk Volapüka, sus kel vöds: “Kadäm Volapüka.” binons, e dis kel su tanod in latin spiked Volapüka: “Unam uni generi humano linguam.” binon.
Noet. Siämamäk Volapüka binädon me talaglöp diametü zimmet bal su feled sirköfik klilagedik, kela diamet suämon zimmetis tel. In feled klilagedik sus talaglöp vöd: “Volapük” binon, e dis at spiked Volapüka: “Menefe bal, püki bal”. Tonats e däsinot talaglopa blägons, e mels in talaglöp vietons.
VII. Kadämanef.
§ 9. Kadämanef binädon plä dilekan me limans muamo 99. Panemoms: kadämans Volapüka.
§ 10. Kadämans Volapüka pacälodons fa cifal Volapükanefa (ä dilekan kadäma) medü dalebüd patik.
§ 11. (1) Dinit kadämana palabon lifüpio, pläsif finikon
a) sekü beg penamik lönik calilabana,
ä) sekü säcäl demü kods veütik.
(2) Büä cifal lonülom sludi oka ad säcälön kadämani tefik, oseividom büiko cödoti komitetanefa pösodas kil tefü säkäd va kadäman at söton u no söton pasäcälön. Komitetans kil padavälons fa cifal se kadämans Volapüka. Slud komitetanefa binon lonöfik, if pulonülon fümiko fa limans pu tel.
§ 12. Te pösods, kels dalabons diplomi profäsorana Volapüka, kanons pacälön ad kadäman Volapüka. Mutons ye büo lepromön, das ons as kadämans Volapüka ai odemons kaladi e binäli Volapüka ela ‘Schleyer’.
§ 13. Kadäman alik labon gitodi ad steifädükön eki as kadäman Volapüka.
§14. Dunäd pö steifädükam e cäl ad kadäman Volapüka demabik palonon in nomem konömik.
VIII. Cifef.
§ 15. Cifef kadäma binädon me dilekan, sekretan e kädan.
§ 16. Cifal Volapükanefa binom sekü cal oka dilekan kadäma.
§ 17. Sekretan e kädan padavälons fa kadämans se okans baiodü dilekan kadäma.
§ 18. Sekretan e kädan jäfidons in cals okas dü tim yelas 5. Binons finü calüp okas sunädo daväloviks.
§ 19. Cifef kadäma
a) ledunon sludis fa kadäm pulonülölis,
ä) dunon dunis valik, kels demü gol gudik dinas zesüdons, e
b) komulon kadämi lo stids nolavik votik.// IX. Vobods.
§ 20. Vobods kadäma paleodükons in nomem konömik.
X. Mused e bukem.
§ 21. (1) Kadäm meikon musedi e bukemi de yegs, lebuks, penäds e dins valiks, kels tefons eli ‘Johann Martin Schleyer’: mastal obsik, Volapüki e mögädo valemapükis votik.
(2) Dü tim, das kadäm Volapüka no nog labon bumoti lönik, musedadins e bukem pakipedons in dom cifala, ud if atos binon nemögik defü spad saidik in dom u doms votikanas.
XI. Monameds.
§ 22. (1) Monigetots kadäma binädons me:
a) limanamamons kadämanas,
ä) getots pudagetöl dub sel lebukas e penädas votik fa on papübölas,
b) monilegivots, e
c) monagönets fädik.
(2) Mons at paguvons fa kädan, kel se monastok so pudagetöl dunon pelotis valik, kels klülo mutons padunön u kels büo pulonülons fa kadäm.
§ 23. Mögiko suno pos fin kaledayela kädan sedon dilekane kadäma kaloti e gidükami dö guv oka.
XII. Votükam statudas.
§ 24. Votükam statudas kanons te pavobädön, if binons vero zesüdiks. Mod, ma kel votükams kanons pavobädön, palonon in nomem konömik.
XIII. Sluds.
§ 25. (1) Sluds vlaik kadäma palonülons penamiko.
(2) Sluds at binons lonöfiks, ven palonülons me vögodanum puamo mö foldils kil vögodas lonöfik pagevöl.
XIV. Nomem konömik.
§ 26. Me nomem konömik dins valik kuratikumo paleodükons, tefü kels atos pelonon in statuds at, e fovo utos valik, kel zesüdon födü gol nomädik dinas.
NOMEM KONÖMIK KADÄMA VOLAPÜKA.
I. Dö topät kadäma.
§ 1. Topät kadäma Volapüka binon atimo: ‘Bad Godesberg’ len ‘Rhein’ (Deutän), ‘Auguste-Viktoriastrasze’ nüm: 32 in dom cifala Volapükanefa ä dilekana kadäma: ‘Prof. Dr. Albert Sleumer’.
II. Dö kadämans.
§ 2. Kadämans Volapüka osteifons, das nolavans de nolavajäfüds mu distiks e de bidäds e netäts mu distiks polasumons in kadäm, sodas fino in stid at nolavs valik e lebidäds e netäts valiks tala pukomulons.
§ 3. Pösods genas bofik kanons vedön kadämans, stipä fölons stipis pro lasum pelonölis.
§ 4. Dü tim, das num kadämanas no nog urivon numi: 99 kadäman alik dalon steifädükön pösodis as kadämans Volapüka, if lecedon onis pötöfikis ä skilikis pro dinit at. Büä lofädon mobis somik, söton ye büo seividön, va pösods steifädükabik binons klieniks ad dasumön cälis mögädik as kadämans. Üf moban üglömonöv atosi, sekretan olovesumon bligädi at, büä mob tefik podunidükon pö kadäm. Ad vitön, das kadämans dunons vobodi nozesüdik, cifal openetom sunädo su penäd mobana, va dodom u no dodom steifädükamis pamoböl.
§ 5. Kadäman alik labon gitäti ad foseidön kadäme mobis valasotik tefü kadämadins. Mobs at paxamons fa cifef kadäma, kel läükon lä ats cedi, cödoti u komandi oka, büä padunidükons pö kadäm.
§ 6. Kadäman labon bligi ad cödön dinis, kels pafoseidons one. If ye buikon ad no gevön cödoti oka tefü din seimik, täno kanon u nunön atosi sekretane, u nedunön ad sedön cödoti oka ünü tüp pulonöl.
§ 7. Binos vipabik, das kadäman alik sunädo pos cäl oka nunon sekretane kadäma dinis ut, me kels buikon ad jäfön. Pö gev komitas kadämanes cifef kadäma mögiküno odemon nunis et.
III. Dö cifef.
§ 8. Do sekretan e kädan sekü natäl calas oksik labons i bligis patik lönik okas, ons e cifal okibons rezipiko ai kosami mu nilöfiki, dat cifef okanon kälälön balälo as löl bal dinis kadämi e kadämanis tefölis.
§ 9. Kösömiko mob pasedon cifale, kel, mögädo pas pos bespik ko sekretan e kädan, openetom küpetis oka su penäd tefik. Ven bespik ufinikon, sekretan osedon sunädo mobi at kadämanes, kels sedons sekretane ünü tüp pulonöl cödotis oksik. If mob at ma cödots kadämanas puzepon, ponotükon in jäfidot calöfik kadäma.
§ 10. Ön jenets mödik, sevabo pö püb lebukas: gramats, vödabuks, … dunäd at no mögon demü fräds vemo gretiks, keli at flagonöv. Ön jenet somik kadämans kanons dälädön cifefi ad cödön nemü ons, va püb lebukas tefik kanon jenön u no.
IV. Dö vobods kadäma.
§ 11. Bligäd veütik kadäma binon püb gramatas e vödabukas in natapüks mu difiks.
§ 12. Pö laut gramata natapükik saidos ad bejäfön te lafabi Volapükik, gebi malülas, fomiri, tümologi e süntagi. Pato zesüdos ad küpälükön reidani tefü dists bevü natapük e Volapük dabinöls.
§ 13. (1) Pö bevob vödabuka gevoyös käläli gretikün noe vödes Volapükik, abi vödes natapükik, dat vödabuks Volapükik kanons pagebön noe pö stud Volapüka, abi pö stud natapükas. Tefü natapük labü tonatem lönik zesüdos, das po vöd me tonats lönik papenöl, palasumon plä pron me tonats lafaba fonetik Volapüka pamagulöl i penul me tonats latinik. Pö penul latinik geboyös tonatis, kels bevünetiko pelonons pro at. Üf tefü dinäd at baiced no nog dabinon, geboyös penuli fa kadäm Volapüka pelonöli! ed üf tefü pük seimik ni penul bevünetiko ni penul fa kadäm pelonöl dabinon,! väloyös as penul gebabik uti nolavana ut, kel labon tefü pük tefik nämäti gretikün!
(2) Bi no binos bligäd kadäma Volapüka ad kompenikön pö feits tefü lotografasits mögädo in natapüks dabinöls, zuo zesüdos, das in vödabuks vöds natapükik papenons ma lotograf calöfiko pelonöl. Kö lotograf calöfik nonon, ab penamamods difik dabinons väloyös penamamodi vogikün!
§ 14. Vödabuk lölöfiko pulautöl ma noms in § 13 pelonöls muton pacedön as vödabuk dialik. Klülos, das ön jenets mödikün no omögos ad fölön nomis valik in bagaf et pemäniotölis, bi föl atoflagonöv frädis tu gretikis. Kö no mögos ad dagetön diali at, osteifoy alo ad nilikön mögiküno nilü on.
§ 15. (1) Mögiküno suno, sevabo ven monameds dälons atosi, kadäm opübon vödabuki siklopedik Volapüka. Buk polauton löliko in VolapÜk, ed oninädon
a) Volapükavödis ya dabinölis ko teil onas ad binets, me kels binädons, e mögädo samis ad jonön gebi onas.
ä) vödis natapükik, kels mögiko no patradutöls pagebons in Volapükavödem. Vöds at papenons me tonats latinik. Po vöd natapükik papenon vü kläms gulöfik pron oka me tonats lafaba fonetik, po atos vödabid, e mögädo plunum oka.
b) nemis taledavik, soäsä calöfiko papenons me tonats latinik in läns, lü kels dutons, ko pron onas me tonats lafaba fonetik vü kläms gulöfik e jonäd smalik tefü sinif onas. Zuo obinos vipabik ad mäniotön lä nem lätik i nemis büikum, me kels top seimik pinemon ko tims, ünü kels nems et ilonöfons.
c) nemis higodas, jigodas, … in miteods netas difikün komädölas. I nems at papenons me tonats latinik, e paläyümons pron e sinif onas.
d) nemis jenavik sa jonädi smalik tefü sinif onas.
(2) If kadäm no fägon ad ledunön vobodi pro vödabuk siklopedik paflagöli, bi no nog labon as limans oka nolavanis valik, kels nolons pükis e jäfüdis valikis, kels pro vobod somik zesüdons, oyufidon i kevobi nolavanas no-Volapükik.
(3) If nolavans difik ukompenikons pö laut vödabuka siklopedik, komandabos, das finü vödayegedil alik medü tonat u num patik nolavan pamalon, kel ulautom vödayegedili tefik. If malan pugebädonöv, klülo ozesüdos i, das in vödabuk lised kevobanas nolavik ko tonat u num tefik okas komädon.
§ 16. Din veütik pro kadäm binon lölöfükam stoka Volapükavödas. Pö vob at kadäman alik kevobonös! Ad vitön vobodis nozesüdik, ozesüdos, das vob at padugon fa pösod bal, kele kadämans votik givülons nämäti semik. Pösode somik kanoy gevön tiädi: “komitetan pro lölöfükam vödastoka”. Komitetan at muton labön pöti ad kanön lovelogön vödis nulik valik. Sekü kod at vöd nulik alik muton pasedön one demü xam. Somo osevon ai vödis nulik klinik, kels ya pofumons. Labon gitodi ad zepön, votükön u refudön vödis nulik pamoböl, ed ön jenet lätik ad fomön pla ons vödis votik. Periodiko olofadön kadäme lisedi vödas nulik. Lä vöds, kelis on it ufomon, u kelis uvotükon, oläyümon i vödis rigiko pimobölis, dat kadäm obinon fägik ad välön se vöds at. Vöds, kels udagetons pö cöd at vögodis lonöfik paflagöl, dutons de timül at lü stok Volapükavödas.
§ 17. Dunamod in 16 pelonöl flagon timi mödik, klu no kanon pagebädön ön jenets, kö spid dabinon. Ad binön ai blümik pro jenets somik kadäm gevon nen vätäl büik laifoviko cifale, tefädo komitetane pro lölöfükam vödastoka, gitodi ad fomön vödis nulik, ed ad sedön vödis at büfiko nen büsev kadäma utane, kel neodon onis. Vöds at pamäniotons i in liseds periodik in 16. padiseinöls; pamalons ye patiko.
§ 18. (1) Komits, bligäds, vögodams valiks paledunons fa kadämans mögiküno suniko, muamo ünü mul bal,. posä kadämans ugetons komitis tefik.
(2) Pö lonam däta, ünü kel komits mutons pugegetön, cifef kadäma ai odemon fagoti topa kadämana ut, kel lödon fagiküno de topät kadäma.
V. Dö kosädapük.
§ 19. Pö bespik dinas kadämik limans kadäma Volapüka ai ogebons Volapüki as kosädapük.
V. Dö jäfidot kadäma.
§ 20. Zänagased Volapüka binon jäfidot calöfik kadäma.
§ 21. Limans kadäma getons glato jäfidoti calöfik at.
§ 22. If zänagased Volapüka papübon medü Volapükafund, kadäm opelon yelo funde at suämi mö fl. Ned. 1,50 a kadäman.
VII. Dö limanamamon.
23. Limanamamon yelik kadäma suämon makis goldik Deutänik deg. Büfiko ye kadäman alik it kanon lonön suämi, keli vilon stüredön demü limanam oka. Suäm fa on it lonabik no dalon labön voladi smalikum ka ut makas goldik Deutänik kil, dat kadäm fägon ad pelön alo lebonedasuämi jäfidota calöfik pro kadäman et.
§ 24. Limanamamon pasedon alikna ün prim kaledayela kädane.
VIII. Dö mused e bukem.
§ 25. Dü tim, das kadäm Volapüka no nog kanon dagebön monamedis saidik pro rem bukas e musedadinas valikas, cifef kadäma ya nu söton vestigön, kö dins somik dabinons, e va obinons pötatimo removiks. Balan cifefa kadäma openeton kuratiko vali, kel osevädon dö atos. I dö dins, kels ya nu mutons palecedön as musedadins, openeton notetis zesüdik.
IX. Dö kongreds.
§ 26. Binos vipabik ad jenükön semiknaiko kongredis Volapüka, bi dub kongreds somik din dialik obsik e svistäl bevü Volapükans valik pafödons. Kongreds Volapükik kanons pajenükön so suviko, äsä kadäm lecedon onis zesüdikis, ab binos komandabik ad jenükön onis ün yels ut, kü Volapükanef zelon yubidis degyelik dabina Volapüka.
X. Dö votükam statudas e nomema konömik.
§ 27. Mobs votükama statudas e nomema konömik palofädons sekretane, kel odunidükon onis pö kadäm, if cifef kadäma no dodon onis.
XI. Dö sluds.
§ 28. Sluds veütik kadäma panotükons fa cifal as dalebüd patik, du votiks balugiko panotükons as büads u nuns kadäma.
	So pelonöl tö ‘Bad-Godesberg’ tü
	d. 1id gustula yela: 1935.
	Cifal Vpanefa ä dilekan kadäma:
	Prof. Dr. ALBERT SLEUMER,
	‘Studien-direktor i.R.’
Se Volapükagased pro Nedänapükans. Yel: 1935. Pads: 31—38.
Nuns 
Ladets nulik (Vpaklub valemik Nedänik)
söl: ‘A. N. De Jong’, ‘Medan’ (Sumatreän), ‘Kannonenweg’: 6.
söl: ‘A. A. Moll van Santbergen’, ‘Scheveningen’, ‘Middelburgsche straat’: 47.

Peselons ünü foldil 2id yela: 1935 Vpamäks 1100.

In nüms: 11 (mäzul 16), 16 (prilul 20), 18 (mayul 4) e 28 (yulul 13) yeloda: 1935 ela ‘Oorlog of Vrede’ polem dö “El ‘Esperanto’ u Volapük” epubon bevü söls: ‘O. Kupperman’ e ‘Dr. Arie De Jong’.
Se Volapükagased pro Nedänapükans. Yel: 1935. Pad: 38.
Konäd svanalesiöra
In elän ‘Teisterbant’ graf: ‘Diederik’ älödom: söl nobik ä nämädik, ibä läns valik di ‘Kleve’, ‘Teisterbant’ e ‘Loen’ ädasevons nämäti omik. Ab äbinom bäldik, ed äsuemom, das del deadama oka no plu äbinon fagik. Ga ävipom ad visitön bü deadam okik Palästinäni e sepüli Sanala obsik, ibä ün tim et mödiks lesiörs kuradik ä relöfiks ätevoms usio, lecedölo ad duinön medü atos vobodi gudik ä Godi plitöli. Klu äsetevom, ed äleadom blibön domo ön glum dauti balik okik: ‘Beatrix’. Ün del semik, kü jiatan äseadof nilü fenät maifik kaseda jönik a geilika di ‘Nijmegen’, ed älogetof ini flumed, kel äflumon so vidiko e so graviko donü futs okik, süpiko lin goldik okik: legivot lätik fata okik, äfalon ini vat, e töbidam valik ad gegetön bijuti at klüliko äbinon nenfrutik. Svan vietik gretik, kel äbinon klänedik vü ridem, äfanädon oni, ab äbeiton oni so vemiko, das liä neläbiko äfimikon in honed. Sekü dredäl e dol nim neläbik äzifliton, ed äsvimon ed äfliton fino ko lin löpio ve el ‘Rhein’ jü top fagik in Jveizän. Fäd nu ilonädon, das ebo lesiör kuradik, mu jönik ä yunik labü nem: ‘Elius’, pö getäv oka de Palästinän ämuadom oki me yag in belem Jveizänik, e ven äseadom us ün del semik, letikölo bo dö ventürs nulik, su jol ela ‘Rhein’, svan obsik süpo ädofliton löfülölo nilü om. Ko stun lesiör äküpom, vio lin goldik äfimon in honed svana; ab nog büä äniludom bosi, böd ilibükon oki de om, e lin äblibon in nams omik. Lesiör nu älelogom oni kuratiko: su flan bal äbinos: “Dutob lü digikün jivirganas noubik” e su flan votik: “Meritolöd e gaenolöd!” “Lesi!” el ‘Elius’ obsik äspikom, “go vilöfo ab kisi e kiöpo?” ed ekö! äsva lanan plitiälik seimik inügivon osi ome, slud oma pilonülon. Äsetirom glävi pegoldöl oka, ädocöpom ünü timül kvärepi vetöfik, äkevom oni, ed ägolom in on äs in botil in vat. Ed, o milag! svan äsogon oki dönu, ba sio sekü danöf, frediko e me flitäms flapülölo lä om, ed äjonon ome vegi; e ven äföfiosvimon fo om ko flitäms vietik pividüköl, äjinos, äsva, nafil me sails svolik ävegondonio ve ‘Rhein’.
Vüo ‘Beatrix’ ästadof in kased oka tö ‘Nijmegen’ ön riskäd mu gretikün. Neflens valik fata ofa — ibä söls nämädik ai laboms neflenis — ägebädoms fabini oma, ed ästeifoms ad lesumön ele ‘Beatrix’ länis ofa. Nu ätevoms balamo to kased, ed us nino ‘Beatrix’ äbinof, padränälölo e drenölo äspelöl, das savan seimik ökömomös! Äkomipoy dredabiko, e tatakans ikonkeromsöv fümiko kasedi, ed iravomsöv vali, ed isasenomsöv valikanis in on, if no lesiör yunik foginik, keli nek nog föro ilogon, dub lilam lenoida vafas, ilürönomöv ed imigomöv oki ini trup äkomipöl. Levemiks flaps omik äbinons, ibä utan, kel jelom nensini pedränälöl, kanon komipön gudiko. Ünü brefüp neflens valik jüesa man lätik pidoflapoms, ed ‘Elius’, nog binöl in stad bludik ä püfik, äkienom lä futs ela ‘Beatrix’ jönik, ed ädajonom ofe lini. Svan ijonon ome vegi verätik.
E nu-li? fovoti vo kanol tuvedön. ‘Beatrix’ äplidof so vemo lesiöri, das igo äglömof ad säkön ome nemi e licini oma. Äleadof dakipön ome lini, ed ävedof sunädo jimatan oma. Pos deadam lüfata okik ‘Elius’ afövom omi, ägretükumom dalaboti oka, ed äkipom neflenis valik oka in fagot dalestümabik. Ko ‘Beatrix’ okik älifädom delis vemo läbikis ed ädagetom lä of sonis kil. Promi te bali äflagom de of, sevabo, das neai ösäkoföv ome, kis äbinom e kiöpao ikömom. Utosi, kelos ämüton omi ad klänäd bisarik at, no sevobs: ba äbinos ad blufön boso nuläli jimatana okik. Kis kod atosa mögiko äbinon, ‘Beatrix’ fino no äkanof plu fidön ni slipön sekü nuläl, e seimna ün net äsäkof ome mu nelaodiko: “O söl! osagol-li kludo neai sones olik, kiöpao ekömol?” Lügiko ‘Elius’ älöädom, äkotom oki, ämogolom ed ägekömom neföro. Sone bäldikün okik: ‘Diederik’ äposbinükom glävi pegoldöl oka ko grafän: ‘Kleve’; sone telid okik: ‘Godfried’ yagahorni largentik ko grafän: ‘Teisterbant’; yunikünan ädagetom grafäni: ‘Loen’ ko lin diamainik jerabik. Täno sons nog äbumoms svanatümi in ‘Kleve’ as lememot täva ventürik fata okas, ab ad lüg gretik ela ‘Beatrix’ neai älogoms dönu fati okas.
Se Volapükagased pro Nedänapükans. Yel: 1936. Pads: 39—40.
Nuns
Utanes, kels no nog epelons limanamamoni okas, pabegos plütiko ad sedön moni at suämü fl. Ned. 2,50 söle: ‘J. G. M. Reynders Sr.’ kädan diläda valemik feda, ‘Den Haag’, ‘Goudsbloemlaan’ 120.

Vomül ‘Maria Willebrand’ in ‘Warendorf’ (Westfalen) ‘Oststrasze’ 39 e söl: ‘Johannes Schmidt’ in ‘Weiszkirchen am Taunus’, ‘Bahnhofstrasze’ 20, oplidonsöv vemo, if Volapükans votik oprimonsöv spodi Vpik ko ons.

Peselons ünü foldil 3id yela 1935 Vpamäks 500.
Se Volapükagased pro Nedänapükans. Yel: 1935. Pads: 40—41.